**James Stephen "Jimmy" Donaldson** (s. 7. toukokuuta 1998 Wichita, Kansas, Yhdysvallat), joka tunnetaan internetissä nimellä **MrBeast**, on yhdysvaltalainen tubettaja. Marraskuussa 2022 hänen kanavastaan tuli tilatuin yksittäisen henkilön YouTube-kanava 112 miljoonalla tilaajallaan. Lokakuussa 2023 hänen kanavastaan tuli ensimmäinen yksittäisen henkilön YouTube-kanava, joka ylitti 200 miljoonaa tilaajaa. Tammikuun 2024 alussa hänen kanavallaan oli 228 miljoonaa tilaajaa ja 40 miljardia näyttökertaa. 

Donaldsonilla on pääkanavansa lisäksi myös muita kanavia kuten Beast Reacts, MrBeast Gaming, MrBeast 2 ja hyväntekeväisyyskanava, Beast Philanthropy.

Internet-ura
------------

Donaldson alkoi tehdä videoita YouTubeen ollessaan 11-vuotias. Aluksi hän teki pelivideoita muun muassa Minecraftista. Myöhemmin hän teki uuden kanavan, jolla hän kokeili erityyppisiä videoita. Hänen tilaajamääränsä alkoi hitaasti kasvaa, kun hän teki huomiota herättäviä temppuja, kuten laski sataan tuhanteen. Toukokuussa 2017 kanavalla oli miljoona tilaajaa.

Donaldson keskeytti college-opintonsa heti alkuunsa, ja jonkin ajan kuluttua hän ansaitsi YouTube-kanavallaan 100 000 dollaria kuussa. Hän käytti rahat uusien videoiden tekemiseen. Useissa videoissa hän on lahjoittanut ihmisille tuhansia dollareita tai esimerkiksi taloja.

*Forbesin* mukaan Donaldsonin YouTube-ansiot olivat 54 miljoonaa dollaria vuonna 2021. Videoiden tuotannossa on kymmeniä kokoaikaisia työntekijöitä. MrBeast-kanavan videot voivat maksaa jopa miljoona dollaria, eivätkä ne useinkaan tuota tarpeeksi, joten Donaldson rahoittaa niitä muilla YouTube-kanavillaan, joilla hän pelaa kavereineen pelejä tai kommentoi muiden tekemiä videoita. Vuoden 2021 lopulla MrBeast-kanavalla julkaistun *Squid Game* -sarjaan perustuvan videon tekeminen maksoi lähes neljä miljoonaa dollaria. Kilpailun voittaja sai lähes puoli miljoonaa dollaria.

28. heinäkuuta 2022 MrBeast-kanavan tilaajamäärä ylitti sata miljoonaa ja Donaldsonista tuli ruotsalaisen PewDiePien jälkeen toinen yksittäinen henkilö, jonka YouTube-kanava on saavuttanut sata miljoonaa tilaajaa. Marraskuussa 2022 MrBeast-kanava ohitti PewDiePien tilaajamäärän.

Videoiden tekemisen lisäksi Donaldson myy Feastables-suklaapatukoita, ja hänellä on MrBeast Burger -pikaruokaketju. MrBeast Burger on virtuaalinen ravintolaketju, jonka ruokia voi tilata kännykkäsovelluksella ja jossa ruuat valmistaa paikallinen ravintola. Elokuussa 2023 Donaldson haastoi burgeribisnestä pyörittäneen yrityksen oikeuteen muun muassa sopimusrikkomuksesta. Vuoden 2020 lopulla perustetun MrBeast Philantrophy -kanavan tuotoilla rahoitetaan ruoka-apua Pohjois-Carolinassa, jossa Donaldson asuu.

Lähteet
-------

1. ↑  "Registered Agent James Stephen Donaldson" *sosnc.gov*.
2. ↑  Who is MrBeast? *The Sun*.  29.7.2022. Viitattu 24.12.2022. (englanniksi)
3. 1 2  Tolentino, Daysia: MrBeast surpasses PewDiePie as the most-followed individual YouTuber *NBC News*.  16.11.2022. Viitattu 25.12.2022. (englanniksi)
4. ↑  ‘This is just the beginning:’ MrBeast cracks 200M on YouTube *msn.com*.  16.10.2023. Viitattu 21.10.2023. (englanniksi)
5. ↑  MrBeast YouTube. Viitattu 4.11.2023.
6. ↑  India TV Trending Desk: Who is MrBeast? YouTube's most subscribed content creator after overtaking PewDiePie *India TV*.  16.11.2022. Viitattu 28.11.2023.
7. 1 2 3 4  Dickson, Ej: Is MrBeast for Real? Inside the Outrageous World of YouTube's Cash-Happy Stunt King *Rolling Stone*.  19.4.2022. Viitattu 25.12.2022. (englanniksi)
8. ↑  Cheong, Charissa: YouTube star MrBeast just became the 2nd person in the world to reach 100 million subscribers and livestreamed the moment he found out *Insider*.  29.7.2022. Viitattu 25.12.2022. (englanniksi)
9. ↑  Marissa Conrad: You’ve Heard of Ghost Kitchens. Meet the Ghost Franchises. *New York Times*.  8.3.2021. Viitattu 10.10.2023.
10. ↑  Brooks, Kristoffer J.: YouTuber Jimmy "MrBeast" Donaldson sues company that developed his burgers *www.cbsnews.com*.  2.8.2023. Viitattu 21.12.2023. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Yhdysvallat

 |
|  |
| Taiteenala | 
* MusicBrainz

 |

 |